ai4bharat/Pralekha huggingface dataset:
பிரதமர் அலுவலகம்
கெவாடியாவில் அக்டோபர் 31-ஆம் தேதி பிரதமர் முன்னிலையில் பழங்குடி குழந்தைகளின் வாத்திய இசை நிகழ்ச்சி
அம்பாஜி ஆலயத்தில் ஒரு காலத்தில் யாசகம் கேட்டுக் கொண்டிருந்த குழந்தைகள், பிரதமரின் ஊக்குவிப்பால் கெவாடியாவில் இசை நிகழ்ச்சி நிகழ்த்த உள்ளனர்
இதற்கு முன்பு செப்டம்பர் 30-ஆம் தேதி பிரதமரின் அம்பாஜி பயணத்தின் போதும் இசை நிகழ்ச்சி நடத்தப்பட்டது
பனஸ்கந்தா மாவட்டத்தின் அம்பாஜி நகரைச் சேர்ந்த பழங்குடி குழந்தைகளின் இசைக் குழு, அக்டோபர் 31-ஆம் தேதி பிரதமர் திரு நரேந்திர மோடி முன்னிலையில் கெவாடியாவில் இசை நிகழ்ச்சி நடத்த உள்ளது. தேசிய ஒற்றுமை தினத்தை முன்னிட்டு பிரதமர் கெவாடியா செல்ல உள்ளார்.
பிரதமர் முன்னிலையில் குழுவினர் இசைக்கவிருப்பது இது முதன் முறையல்ல. கடந்த செப்டம்பர் 30, 2022 அன்று ரூ. 7200 கோடி மதிப்பில் பல்வேறு வளர்ச்சித் திட்டங்களின் துவக்க விழா மற்றும் அடிக்கல் நாட்டு விழாவில் கலந்து கொள்வதற்காக குஜராத் மாநிலம் அம்பாஜிக்கு பிரதமர் சென்றிருந்தபோது, அப்போது நடைபெற்ற பொதுக்கூட்டத்தில் கலந்து கொள்வதற்காக அவர் வந்திருந்த வேளையில் பிரதமரை வரவேற்று குழுவினர் இசை நிகழ்ச்சியை நடத்தினார்கள்.
இளம் குழுவினரின் வாத்திய இசையைக் கேட்டு மகிழ்ந்து, அவர்களை பிரதமர் பாராட்டியது மட்டுமல்லாமல், பொதுக்கூட்டம் துவங்குவதற்கு முன்பு அவர்களுடன் நேரில் சென்று உரையாடவும் அவர் தவறவில்லை. தமது இளம் நண்பர்களை ஊக்குவிப்பதற்காக அவர்களுடன் குழு புகைப்படம் ஒன்றையும் பிரதமர் எடுத்துக்கொண்டார்.
இத்தகைய அபாரமான இசை திறனைக் கற்றுக்கொண்ட பழங்குடி குழந்தைகளின் கதையைப் பகிர்ந்தே ஆக வேண்டும். ஒரு காலத்தில் இந்தக் குழந்தைகள் தங்களது அடிப்படை தேவைகளுக்காகவும், கல்வி கற்கும் வாய்ப்புக்காகவும் போராடினார்கள். அம்பாஜி ஆலயத்தின் அருகே, வருகை புரிவோரின் முன் அவர்கள் அடிக்கடி யாசகம் கேட்பது வழக்கம். இதுபோன்ற குழந்தைகளுக்கு உதவிய அம்பாஜியில் இயங்கும் ஸ்ரீ சக்தி சேவா கேந்திரா என்ற தொண்டு நிறுவனம் ஒன்று, இக்குழந்தைகளுக்கு கல்வி வழங்கியதோடு, அவர்களது தனித்திறமையையும் கண்டறிந்தது. இசைக் குழுவில் திறமை மிக்க பழங்குடி குழந்தைகளும் இந்த நிறுவனத்தால் பயிற்றுவிக்கப்பட்டனர்.
இளைஞர்களின் வாத்திய இசையால் பெரிதும் கவரப்பட்டு, அவர்களைப் பாராட்டிய பிரதமர், வரலாற்று சிறப்புமிக்க தேசிய ஒற்றுமை தினத்தில் கலந்து கொண்டு வாத்திய நிகழ்ச்சி நடத்தும் வாய்ப்பை அவர்களுக்கு வழங்குவதற்காக, அக்டோபர் 31-ஆம் தேதி கெவாடியாவிற்கு வருமாறு குழுவினருக்கு அவர் அழைப்பு விடுத்தார்.
அக்டோபர் 31-ஆம் தேதி கெவாடியா செல்லவுள்ள பிரதமர், சர்தார் பட்டேலின் 147-ஆவது பிறந்தநாளை முன்னிட்டு அன்னாருக்கு மரியாதை செலுத்துவார். ஒற்றுமை தின அணிவகுப்பில் கலந்து கொள்வதோடு, லால் பகதூர் சாஸ்திரி தேசிய நிர்வாக அகாடமியின் அடிப்படைப் பிரிவில் அரசு பணிக்காக பயிற்சி பெறும் பல்வேறு அதிகாரிகள் குழுவினருடனும் பிரதமர் உரையாடுவார்.
சுகாதாரம் மற்றும் குடும்ப நலத்துறை அமைச்சகம்
உ.பி கொரோனா முன்னெச்சரிக்கை நடவடிக்கைகள் குறித்து மத்திய அமைச்சர் ஹர்ஷ் வர்த்தன் ஆய்வு
மத்திய சுகாதாரம் & குடும்பநலத்துறை அமைச்சர் திரு.ஹர்ஷ் வர்த்தன், காணொலி காட்சி வாயிலாக உத்தரப் பிரதேச மாநிலத்தில் மேற்கொள்ளப்பட்டு வரும் கொவிட்-19 முன்னேற்பாடுகள் குறித்தும், கொவிட்டுக்கு ஏற்ற நடத்தைகளை மேற்கொள்வதை உறுதி செய்தல் குறித்தும் மாநில சுகாதாரம் மற்றும் மருத்துவ கல்வி அமைச்சர்கள் மற்றும் இதர மூத்த அதிகாரிகளுடன் ஆய்வு மேற்கொண்டார்.
ஆய்வின் தொடக்கத்தில், கொவிட் 19-க்கு எதிராக போராடிய கொரோனா போராளிகளின் முயற்சிகளை ஹர்ஷ் வர்த்தன் பாராட்டினார். கடந்த மூன்று மாதங்களில் நாட்டில் கொவிட் தடுப்பு நடவடிக்கைகளில் குறிப்பிடத்தக்க முன்னேற்றம் ஏற்பட்டுள்ளது என்றும் கூறினார். “தினந்தோறும் பாதிக்கப்பட்டோர் எண்ணிக்கை 95,000 ஆக இருந்ததில் இருந்து இப்போது தினமும் பாதிக்கப்பட்டோர் எண்ணிக்கை 55,000-த்துக்கும் கீழே குறைந்துள்ளது. இந்தியாவில் குணம் அடைவோரின் விகிதம் 90% -த்துக்கும் நெருக்கமாக இருக்கிறது. இது தவிர, தொற்றால் உயிரிழப்போரின் விகிதமும் குறைந்திருக்கிறது. உயிரிழப்போரின் விகிதம் 1.51% ஆக இருக்கிறது. உயிரிழந்தோரின் விகிதத்தை 1%-த்துக்கும் கீழே குறைப்பதை இலக்காகக் கொண்டு முன்னேறி வருகின்றோம்,” என்று திரு.ஹர்ஷ் வர்த்தன் கூறினார்.
மேலும் ஹர்ஷ் வர்த்தன் கூறுகையில், “கொவிட்-19-ஐ தடுக்க பாராட்டத்தக்க நடவடிக்கைகள் மேற்கொள்ளப்பட்டு வருகின்றன. எனினும், நாட்டின் கொவிட் சூழலை தீர்மானிப்பதில் அடுத்த மூன்று மாதங்கள் தீர்க்கமானதாக இருக்கப்போகிறது. வரவிருக்கும் விழாக்காலங்கள் மற்றும் குளிர் காலத்தில் கொவிட்டுக்கு ஏற்ற நடத்தைகளை பின்பற்றுதல் மற்றும் போதுமான முன்னெச்சரிக்கை நடவடிக்கைகள் நாம் மேற்கொண்டால், கொரோனாவுக்கு எதிராகப் போராடுவதில் நல்ல நிலையை அடையமுடியும்,” என்றார். மேலும் பேசிய அவர், “உத்தரப் பிரதேசம் போன்ற பெரிய மாநிலத்தில், சுவாச சுகாதாரம் மற்றும் கைகளை சுத்தம் செய்வதை பின்பற்றுதல், பொது இடங்களில் முகக்கவசம்/கவசங்கள் அணிவதை பெரும் அளவுக்குப் பின்பற்றுவது போன்ற கொரோனா வைரஸ் தடுப்பதற்கான சாதகமான விளைவுகளை ஏற்படுத்தும் எளிய முன்னெச்சரிக்கை நடவடிக்கைகளை எடுப்பதற்கு அதிகபட்ச உந்துதல் கொடுக்கப்பட வேண்டியது முக்கியமாகும்,” என்று வலியுறுத்தினார். கொரோனா தொற்றால் அதிக பாதிப்புகளும், உயிரிழப்புகளும் இருந்த மாவட்டங்களின் அதிகாரிகளுடனும் திரு.ஹர்ஷ் வர்த்தன் உரையாடினார்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்:https://pib.gov.in/PressReleasePage.aspx?PRID=1667042
-----
(Visitor Counter : 138
அறிவியல் மற்றும் தொழில்நுட்பத்துறை
சிஎஸ்ஐஆர் உருவாக்கிய ஃபவிபிரவிரின் சிக்கனமான தொழில்நுட்பம் விரைவில் வெளியீடு
ஜப்பான் பியூஜியில் கண்டுபிடிக்கப்பட்ட மருந்தான ஃபவிபிரவிர், கொவிட்-19 நோயாளிகள் சிகிச்சையில் நல்ல முன்னேற்றத்தை ஏற்படுத்துவதாகக் கண்டறியப்பட்டுள்ளது. குறிப்பாக, குறைவான மற்றும் நடுத்தர தொற்று பாதிப்புள்ள நோயாளிகளுக்கு இந்த மருந்தால் நல்ல முன்னேற்றம் ஏற்படுகிறது.
உள்ளூரில் கிடைக்கும் வேதிப் பொருட்களைப் பயன்படுத்தி, சிஎஸ்ஐஆர்-ரசாயன தொழில்நுட்பத்திற்கான இந்திய நிறுவனம் சிக்கனமான தொழில்நுட்ப முறை ஒன்றைக் கண்டறிந்துள்ளது. சிப்லா நிறுவனம், இதன் உற்பத்தி வசதியை மேம்படுத்தி, இந்தியாவில் இதனை வெளியிட வேண்டும் என்பதற்காக இந்திய மருந்துப் பொருட்கள் கட்டுப்பாடு தலைமை இயக்குனரகத்தின் அனுமதிக்காக அணுகியது. வரையறுக்கப்பட்ட அவசர பயன்பாட்டுக்காக ஃபவிபிரவிர் மருந்தை பயன்படுத்தலாம் என அனுமதி அளிக்கப்பட்டுள்ளதால் சிப்லா இந்த மருந்தை விரைவில் அறிமுகப்படுத்த உள்ளது.
பிரதமர் அலுவலகம்
பிரதமர் திரு. நரேந்திர மோடி, இலங்கை அதிபர் திரு. கோத்தபய ராஜபக்சே இடையே தொலைபேசி உரையாடல்
பிரதமர் திரு. நரேந்திர மோடி, இலங்கை அதிபர் திரு. கோத்தபய ராஜபக்சேவுடன் இன்று தொலைபேசி வாயிலாக உரையாடினார்.
தற்போதைய நிகழ்வுகளின் வளர்ச்சி, இரு தரப்பு மற்றும் பலதரப்பு மன்றங்களில் இரு நாடுகளிடையேயான ஒத்துழைப்பு ஆகியவை பற்றி இரு தலைவர்களும் ஆய்வு மேற்கொண்டனர்.
தொடரும் கொவிட்-19 சவால்கள் உள்ளிட்ட விஷயங்களில் சம்பந்தப்பட்ட இருதரப்பு அதிகாரிகள் இடையே அவ்வப்போது தொடர்பை தொடர்ந்து மேற்கொள்ள அவர்கள் சம்மதம் தெரிவித்தனர்.
அண்டை நாடு முதலில் என்ற இந்தியாவின் கொள்கையில் இலங்கையின் முக்கியத்துவத்தை பிரதமர் மீண்டும் வலியுறுத்தினார்.
-----
(
பிரதமர் அலுவலகம்
அகமதாபாத் ஷாப்பிங் திருவிழா 2019-ஐ பிரதமர் தொடங்கி வைத்தார்
அகமதாபாத் நகரில் சபர்மதி நதிக்கரையில் நடைபெறும் ஆமதாபாத் ஷாப்பிங் திருவிழா 2019-ஐ பிரதமர் திரு. நரேந்திர மோடி தொடங்கி வைத்தார். சாலையோர வியாபாரிகள் முதல் ஷாப்பிங் மால் வியாபாரிகள் வரை, கைவினைஞர்கள் முதல் ஓட்டல்கள் - உணவகங்கள் - தொடர்புடைய வணிகர்கள் வரை, குஜராத் முழுவதிலும் இருந்து தங்களுடைய பொருட்களைக் காட்சிப்படுத்தவும், விற்பதற்கும் ஏராளமானோர் இதில் கலந்து கொண்டிருக்கிறார்கள். துடிப்புமிக்க குஜராத் உச்சிமாநாட்டுடன் இணைந்து ஏற்பாடு செய்திருப்பதால் இந்தத் திருவிழா தனித்துவமானதாக இருக்கிறது.
இந்த நிகழ்ச்சியை ஒட்டி பிரதமர் பொது மக்கள் மத்தியில் உரையாற்றினார். ``இதுபோன்ற பெரிய வணிக மாநாடுகளை வழக்கமாக வெளிநாடுகளில் தான் நாம் பார்ப்போம். இப்போது துடிப்புமிக்க குஜராத் மற்றும் அகமதாபாத் ஷாப்பிங் திருவிழா ஆகியவை ஒரே சமயத்தில் தொடங்கியிருப்பது பாராட்டுக்குரிய முயற்சி'' என்று அவர் கூறினார்.
``நாட்டில் தொழில் செய்வதற்கு உகந்த சூழ்நிலையை உருவாக்குவதற்காக அரசு தொடர்ச்சியாக முயற்சிகள் எடுத்து வருகிறது. கடந்த 4 ஆண்டுகளில் பழைய சட்டங்கள் ரத்து செய்யப்பட்டு, நூற்றுக்கணக்கான விதிமுறைகள் எளிமையாக்கப் பட்டுள்ளன. அதனால்தான் தொழில் செய்வதற்கு உகந்த பட்டியலில் 142வது இடத்தில் இருந்து 77வது இடத்துக்கு கணிசமாக முன்னேறும் வாய்ப்பு ஏற்பட்டுள்ளது'' என்று பிரதமர் குறிப்பிட்டார். ``சிறு தொழில்முனைவோருக்கான நடைமுறைகளை எளிமையாக்குவதற்கு நாங்கள் தொடர்ந்து பெருமுயற்சிகள் எடுத்து வருகிறோம். ஜி.எஸ்.டி. மற்றும் இதர ஆவணங்களின் அடிப்படையில் சிறுதொழில்முனைவோருக்கு வங்கிகள் கடன் அளிக்கலாம் என்ற நடைமுறையை உருவாக்கி வருகிறோம். ஒரு கோடி ரூபாய் வரையிலான கடன்களை 59 நிமிடங்களில் நாங்கள் அளிக்கிறோம்'' என்றும் பிரதமர் தெரிவித்தார்.
முன்னதாக காந்திநகரில் மகாத்மா மந்திர் கண்காட்சி மற்றும் மாநாட்டு மையத்தில் துடிப்புமிக்க குஜராத் உலக வர்த்தக மாநாட்டை பிரதமர் தொடங்கி வைத்தார். காந்தி நகரில் ஜனவரி 18 முதல் 20 ஆம் தேதி வரை நடைபெறும் 9வது துடிப்புமிக்க குஜராத் மாநாடு இதன் மூலம் தொடங்கியுள்ளது. அரசுகளின் தலைவர்கள், உலகளாவிய தொழில் நிறுவனங்களின் தலைவர்கள், சிந்தனையாளர்கள் உள்ளிட்டோர் இந்த மாநாட்டில் பங்கேற்கின்றனர்.
பிரதமர் அலுவலகம்
பிரதமர் ஸ்வீடனில் பயணம் மேற்கொண்டபோது  வெளியிடப்பட்ட செய்தி அறிக்கையின் தமிழாக்கம்
மாண்புமிகு பிரதமர் திரு ஸ்டீஃபன் லோஃப்வென் அவர்களே, ஊடகத் துறை நண்பர்களே!
இது எனது முதலாவது ஸ்வீடன் பயணமாகும். சுமார் 30 ஆண்டுகளுக்குப் பிறகு இந்திய பிரதமர் ஒருவர் ஸ்வீடனில் பயணம் மேற்கொண்டுள்ளார். ஸ்வீடனில் எனக்கு அளிக்கப்பட்ட அன்பான வரவேற்புக்கும், மரியாதைக்கும் பிரதமர் திரு லாஃப்வென்னுக்கும், ஸ்வீடன் அரசுக்கும் என் நெஞ்சார்ந்த நன்றிகளைத் தெரிவித்துக் கொள்கிறேன். இந்தப் பயணத்தின் போது பிரதமர் திரு லோஃப்வென் இந்தியா உச்சிமாநாட்டிற்கு இதர நோர்டிக் நாடுகளுடன் ஏற்பாடு செய்துள்ளார். இதற்காகவும் எனது நெஞ்சார்ந்த நன்றியைத் தெரிவித்துக் கொள்கிறேன்.
“இந்தியாவில் உற்பத்தி செய்வோம்” என்கிற எமது இயக்கத்திற்கு அதன் தொடக்கம் முதலே ஸ்வீடன் வலுவான கூட்டாளியாக செயல்பட்டு வருகிறது. 2016-ல் மும்பையில் நடைபெற்ற ‘இந்தியாவில் உற்பத்தி செய்வோம்’ திட்டத்தில் பிரதமர் திரு லோஃப்வென் அவர்கள், ஒரு பெரிய வர்த்தகக் குழுவினருடன் பங்கேற்றார். வெளிநாட்டில் ஏற்பாடு செய்யப்பட்ட ‘இந்தியாவில் உற்பத்தி செய்வோம்’ திட்டத்தின் மிக முக்கியமான நிகழ்ச்சியும் கூட சென்ற ஆண்டு அக்டோபர் மாதம் ஸ்வீடனில் நடைபெற்றது. இந்த நிகழ்ச்சியிலும் பிரதமர் திரு லோஃப்வென் நேரடியாக பங்கேற்றது மிகுந்த மகிழ்ச்சிக்கும், பெருமைக்கும் உரிய விஷயம். இன்று எங்களிடையே நடைபெற்ற பேச்சுக்களின் முக்கியமான பொருள் இந்தியாவின் மேம்பாடு காரணமாக தோன்றியுள்ள வாய்ப்புகளில் இந்தியாவுடன் ஸ்வீடன் எவ்வாறு பங்கேற்க முடியும் என்பதுதான். இதன் பயனாக இன்று நாங்கள் இருவரும் புதுமைப்படைப்புக் கூட்டாண்மை மற்றும் கூட்டுச் செயல் திட்டத்தை உருவாக்க உடன்பட்டுள்ளோம்.
புதுமைப்படைப்பு, முதலீடுகள், தொடக்க நிலை நிறுவனங்கள், உற்பத்தித் துறை ஆகியவைதான் நமது கூட்டாண்மையின் முக்கியப் பரிமாணங்கள். இவை தவிர, புதுப்பிக்கக் கூடிய எரிசக்தி, நகர்ப்புற போக்குவரத்து, கழிவு மேலாண்மை போன்ற பல விஷயங்களிலும் நாம் கவனம் செலுத்துகிறோம். இந்த விஷயங்கள்தான் இந்திய மக்களின் வாழ்க்கைத் தரத்துடன் இணைந்த முக்கிய விஷயங்கள். வர்த்தகம் மற்றும் முதலீடு தொடர்பாக இன்று பிரதமர் திரு லாஃப்வென்-உடன், நான் ஸ்வீடன் நாட்டு முன்னணி நிறுவன முதன்மை நிர்வாக அதிகாரிகளுடன் விவாதிக்க உள்ளேன்.
நமது இருதரப்பு உறவுகளின் மற்றொரு முக்கியத்தூண் நமது பாதுகாப்பு ஒத்துழைப்பு ஆகும். பாதுகாப்புத் துறையில் ஸ்வீடன் நீண்டகாலமாக இந்தியாவின் கூட்டாளியாக விளங்குகிறது. எதிர்காலத்திலும் இந்தத் துறையில் குறிப்பாக பாதுகாப்பு உற்பத்தித் துறையில் அநேகம் புதிய வாய்ப்புகள் நமது ஒத்துழைப்புக்காக உருவாக்கப்படும் என்று நம்புகிறேன். நமது பாதுகாப்பு ஒத்துழைப்பு, குறிப்பாக கணினிப் பாதுகாப்பு ஒத்துழைப்பை வலுப்படுத்த முடிவு செய்துள்ளோம். ஒரு விஷயத்தில் நாங்கள் உடனடியாக ஒன்றுபட்டுள்ளோம், அதாவது, மண்டல மற்றும் உலக நிலைகளில் நமது உறவுகளின் முக்கியத்துவம் என்பதில். சர்வதேச நிலையில் நம்மிடையே நெருங்கிய ஒத்துழைப்பு நிலவுகிறது, அது மேலும் தொடர்ச்சியாக நிலை பெறும்.
ஐரோப்பாவிலும், ஆசியாவிலும் ஏற்பட்டு வரும் மேம்பாடுகள் குறித்து விரிவாக இன்று கருத்துப் பரிவர்த்தனை செய்து கொண்டுள்ளோம்.
நிறைவாக பிரதமர் திரு லாஃப்வென்னுக்கு எனது மனதின் அடித்தளத்திலிருந்து மீண்டும் ஒருமுறை நன்றி தெரிவிக்க விரும்புகிறேன்.
அனைவருக்கும் மிகவும் நன்றி.
(Visitor Counter : 140
பணியாளர் நலன், பொதுமக்கள் குறை தீர்ப்பு மற்றும் ஓய்வூதியங்கள் அமைச்சகம்
பிரதமர் மோடியின் ஆட்சியில், 21-ம் நூற்றாண்டு டிஜிட்டல் புரட்சியில் இந்தியா முன்னிலை வகிப்பதாக மத்திய அமைச்சர் டாக்டர் ஜிதேந்திர சிங் பேச்சு
பிரதமர் நரேந்திர மோடியின் ஆட்சியில், 21-ம் நூற்றாண்டு டிஜிட்டல் புரட்சியில் இந்தியா முன்னிலை வகிப்பதாக பிரதமர் அலுவலக இணையமைச்சர் டாக்டர் ஜிதேந்திர சிங் தெரிவித்துள்ளார்.
ஹைதராபாத்தில், மின்னணு ஆளுகை குறித்த 24-வது தேசிய மாநாட்டைத் தொடங்கிவைத்துப் பேசிய அவர், உலகின் புள்ளிளவிவர அதிகாரமையமாக இந்தியா உருவெடுத்துள்ளது என்றார். நாடாளுமன்ற மற்றும் இதர நடவடிக்கைகள் வாயிலாக புள்ளிவிவரங்களைப் பாதுகாக்கத் தேவையான அனைத்து நடவடிக்கைகளையும், பிரதமர் திரு.நரேந்திர மோடி தலைமையிலான அரசு செயல்படுவதாகவும் அவர் குறிப்பிட்டார்.
“இந்தியாவின் தொழில்நுட்பயுகம் – பெருந்தொற்றுக்குப் பிந்தைய உலகில் டிஜிட்டல் ஆளுகை” என்ற மாநாட்டின் மையக்கருத்து பற்றிக் குறிப்பிட்ட அமைச்சர், நாட்டிலுள்ள லட்சக்கணக்கான மக்களுக்கு, குறிப்பாக, ஏழைகள் மற்றும் உதவி தேவைப்படுவோருக்கு, அரசின் சேவைகள் கிடைக்கப்பெறுவதை, டிஜிட்டல் இந்தியா எளிதாக்கியுள்ளது என்றார். ஆதார் அட்டை, ஓட்டுநர் உரிமம், பிறப்புச் சான்றிதழ் அல்லது மின்சாரக் கட்டணம், தண்ணீர் கட்டணம் அல்லது வருமான வரிக் கணக்கு தாக்கல் போன்றவை, தற்போது டிஜிட்டல் இந்தியா அமைப்பு மூலம், விரைவாகவும், எளிதாகவும், குறிப்பாக பொது சேவை மையங்கள் வாயிலாக கிராமப்புறங்களிலும் இந்த சேவைகள் எளிதில் கிடைக்கப்பெறுவதாகவும் டாக்டர் ஜிதேந்திர சிங் தெரிவித்தார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும் : https://pib.gov.in/PressReleasePage.aspx?PRID=1788292
மனித வள மேம்பாட்டு அமைச்சகம்
மும்பை ஐஐடியில் மாணவர்களுக்கு புதிய விடுதி: மத்திய கல்வி அமைச்சர் தர்மேந்திர பிரதான் திறந்து வைத்தார்
மும்பை ஐஐடி வளாகத்தில் மாணவர்களுக்கான புதிய விடுதியை மத்திய கல்வி அமைச்சர் திரு தர்மேந்திர பிரதான் திறந்து வைத்து மரக்கன்றையும் நட்டு வைத்தார்.
இந்த விடுதி திறப்பு விழாவில் மத்திய அமைச்சர் திரு தர்மேந்திர பிரதான் பேசியதாவது:
தரமான மாணவர்கள், பேராசிரியர்கள், பாடத்திட்டம் ஆகியவற்றுடன் தரமான வளாகமும் முக்கியமானது. நல்ல சூழல், மாணவர்கள் வாழ்வில் 50 சதவீத நேர்மறையை உருவாக்குகிறது. நீங்கள் நேர்மறையாக இருந்தால், சவுகரியமாக இருப்பீர்கள். புதுமை கண்டுபிடிக்கும் திறன் மற்றும் பங்களிப்பு ஒவ்வொருவருக்கும் உள்ளது. இன்று, மிகச் சிறந்த மும்பை ஐஐடி வளாகத்தில் புதிய அத்தியாயத்தை தொடங்கியுள்ளோம்.
புதிய விடுதியில் 1,115 அறைகள் உள்ளன. இதற்காக ரூ.117 கோடி, உயர்கல்வி நிதி நிறுவனம் மூலம் செலவிடப்பட்டுள்ளது.
இந்த ஐஐடி வேலை அளிப்பவர்களையும், தொழில் முனைவோர்களையும் உருவாக்க வேண்டும், தொழிலாளர்களை அல்ல என்று எதிர்பார்க்கிறேன். இங்கு படிக்கும் திறமையான மாணவர்கள் வேலைவாய்ப்பை உருவாக்குபவர்களாகவம், புதுமை கண்டுபிடிப்பாளர்களாகவும் உருவாக, வலுவான மற்றும் தற்சார்பு இந்தியாவை உருவாக்குவதை நோக்கியம் பணியாற்றுவர் என்று நம்புகிறேன்.
ஐஐடி-யில் படித்த மாணவர்களின் பங்களிப்பு பாராட்டுக்குரியது. இது மேலும் ஊக்குவிக்கப்பட வேண்டும். பழைய ஐஐடிக்கள் 6 ஒன்றிணைந்து, உலக பொருளாதாரத்தில் 300 முதல் 400 பில்லியன் டாலர் அளவுக்கு பங்களிப்பை அளித்துள்ளனர். மும்பை ஐஐடி சூழலில் இருந்து வெளிவருபவர்கள் சுயநலத்துடன் இருக்கமாட்டார்கள். நமது முன்னாள் மாணவர்கள் உலக நலனைப் பற்றி சிந்திப்பவர்கள்.
இவ்வாறு மத்திய அமைச்சர் தர்மேந்திர பிரதான் கூறினார்.
மேலும் விவரங்களுக்கு இந்த ஆங்கிலச் செய்திக் குறிப்பைக் காணவும்: https://pib.gov.in/PressReleseDetail.aspx?PRID=1810239
மத்திய பணியாளர் தேர்வாணையம்
தேசிய ராணுவ அகாடமி மற்றும் கடற்படை அகாடமி தேர்வு , 2023 –எழுத்துத்தேர்வு முடிவு அறிவிப்பு
மத்திய அரசுப் பணியாளர் தேர்வாணையத்தால் 2023, செப்டம்பர் 3 அன்று நடத்தப்பட்ட தேசிய ராணுவ அகாடமி, கடற்படை அகாடமி தேர்வு,  2023 இன் எழுத்துப்பூர்வத் தேர்வு முடிவுகள் அறிவிக்கப்பட்டுள்ளன. இதில் தேர்வானவர்கள் 2024 ஜூலை 2ம் தேதி முதல் தொடங்கவுள்ள 114-வது கடற்படை பயிற்சி வகுப்பு மற்றும் 152-வது தேசிய ராணுவ அகாடமியின் ராணுவம், கடற்படை மற்றும் விமானப்படைக்கான பயிற்சி வகுப்பில் சேர்வதற்கு பாதுகாப்பு அமைச்சகத்தின் ராணுவ சேவைகள் தேர்வு வாரியம் நடத்தும்  நேர்முகத் தேர்வுக்கு தகுதி பெற்றுள்ளனர்.
தேர்வு முடிவுகள் www.upsc.gov.in என்ற ஆணையத்தின் இணைய தளத்திலும் காணலாம்.
பட்டியலில் உள்ள தேர்வர்களின் எண்கள் தற்காலிகமானது.
தேர்வுக்கான நிபந்தனைகளுக்கு இணங்க, "விண்ணப்பதாரர்கள் எழுத்துப்பூர்வ முடிவு அறிவிக்கப்பட்ட இரண்டு வாரங்களுக்குள் www.joinindianarmy.nic.in என்ற இந்திய ராணுவ ஆட்சேர்ப்பு இணையத்தளத்தில் தங்களைப் பற்றிய விவரங்களை பதிவு செய்யுமாறு கேட்டுக்கொள்ளப்படுகிறார்கள். வெற்றி பெற்ற விண்ணப்பதாரர்களுக்கு எஸ்.எஸ்.பி நேர்காணலின் தேர்வு மையங்கள் மற்றும் தேதிகள் ஒதுக்கப்படும். இது பதிவு செய்யப்பட்ட மின்னஞ்சல் ஐடியில் தெரிவிக்கப்படும். இந்த தளத்தில் ஏற்கனவே பதிவு செய்துள்ள எந்தவொரு விண்ணப்பதாரரும் அவ்வாறு செய்யத் தேவையில்லை.
எஸ்.எஸ்.பி நேர்காணலின் போது விண்ணப்பதாரர்கள் வயது மற்றும் கல்வித் தகுதியின் அசல் சான்றிதழ்களை அந்தந்த சேவை தேர்வு வாரியங்களில்  சமர்ப்பிக்குமாறு கேட்டுக் கொள்ளப்படுகிறார்கள். விண்ணப்பதாரர்கள் அசல் சான்றிதழ்களை மத்திய அரசுப் பணியாளர் தேர்வாணையத்திற்கு அனுப்பக்கூடாது.
மேலும் விவரங்களுக்கு தேர்வாணையத்தின் நுழைவுவாயில் 'சி'க்கு அருகில் உள்ள மையத்தை நேரிலோ அல்லது தொலைபேசி எண் 011-23385271/011-23381125/011-23098543 என்ற தொலைபேசி எண்ணிலோ தொடர்பு கொள்ளலாம்.
விண்ணப்பத்தாரர்களின் மதிப்பெண் சான்றிதழ்கள், இறுதி தேர்வு முடிவு வெளியிடப்பட்ட நாளிலிருந்து பதினைந்து  நாட்களுக்குள் தேர்வாணையத்தின் இணையத்தளத்தில் வெளியிடப்படும்.  மற்றும் முப்பது  நாட்களுக்கு இணையதளத்தில் கிடைக்கும்.
தேர்தல் ஆணையம்
பல்வேறு மாநிலங்கள்/யூனியன் பிரதேசங்களில் நடைபெறவிருந்த நாடாளுமன்ற மற்றும் சட்டமன்ற தொகுதிகளுக்கான இடைத்தேர்தல்களை கொவிட் பெருந்தொற்றின் காரணமாக ஒத்தி வைக்க இந்திய தேர்தல் ஆணையம் முடிவெடுத்துள்ளது
தாத்ரா & நாகர் ஹவேலி, 28-கந்த்வா  மற்றும் 2-மண்டி  ஆகிய 3 நாடாளுமன்ற தொகுதிகளும், 01-கல்கா மற்றும் 46-எல்லென்பாத் , 155-வல்லப்நகர் , 33-சிண்ட்கி , 47-ராஜபால மற்றும் 13-மாவ்ரிங்க்னெங்க்  , 08-ஃபதேப்பூர்  மற்றும் 124-பட்வேல்  ஆகிய சட்டமன்ற தொகுதிகளும் காலியாக உள்ளன.
இன்னும் சில இடங்களும் காலியாக உள்ள நிலையில், அவை தொடர்பான அறிக்கைகள், அறிவிப்புகளுக்காக தேர்தல் ஆணையம் காத்திருக்கிறது.
மக்கள் பிரதிநிதித்துவ சட்டம், 1951-ன் பிரிவு 151ஏ-ன் படி, ஒரு தொகுதி காலியான 6 மாதங்களுக்குள், அந்த பதவிக்கான ஆயுள் ஒரு வருடமோ அதற்கு மேற்பட்டோ இருந்தால் அங்கு இடைத்தேர்தல் நடத்தப்பட வேண்டும்.
மேற்கண்டவற்றை இன்று ஆய்வு செய்த ஆணையம், நாட்டில் தற்போது பரவி வரும் கொவிட்-19 இரண்டாம் அலையை கருத்தில் கொண்டு, இந்த சூழ்நிலையில் இடைத்தேர்தல்கள் நடத்துவது சரியாக இருக்காது என்றும், நிலைமை குறிப்பிடத்தகுந்த அளவு சீரடைந்த பின்னர் இந்த இடைத்தேர்தல்களை நடத்திக் கொள்ளலாம் என்றும் முடிவெடுத்தது.
தொடர்புடைய மாநிலங்களிடம் இருந்து கருத்துகளை பெற்ற பின்னரும், பெருந்தொற்று சூழ்நிலையை தேசிய பேரிடர் மேலாண்மை ஆணையம் மற்றும் மாநில பேரிடர் மேலாண்மை ஆணையம் ஆகியவை மூலம் ஆய்வு செய்த பிறகும் இடைத்தேர்தல்கள் குறித்த முடிவை சரியான நேரத்தில் ஆணையம் எடுக்கும்.
பாதுகாப்பு அமைச்சகம்
குன் சிகரத்துக்கு சாகச பயணம் மேற்கொண்ட ராணுவ குழுவை வரவேற்றார் பாதுகாப்புத்துறை அமைச்சர்
கார்கில் மலைப் பகுதியில் 7,077 மீட்டர் உயரத்தில் உள்ள நன்- குன் சிகரத்துக்கு, சாகச பயணம் மேற்கொண்ட நிமாஸ் குழுவினரை பாதுகாப்புத்துறை அமைச்சர் திரு ராஜ்நாத் சிங், புது தில்லியில் இன்று கொடியசைத்து வரவேற்றார்.
அருணாச்சலப் பிரதேசத்தின் திராங் பகுதியில் நிமாஸ் உள்ளது. இதன் இயக்குனர் கர்னல் சர்ப்ராஸ் சிங் தலைமையில், 16 பேர் அடங்கிய குழுவினர் குன் சிகரத்துக்கு சாகச பயணம் மேற்கொண்டனர்.
இது கடந்த ஜூலை 15ம் தேதி முதல் ஆகஸ்ட் 10ம் தேதி வரை நடத்தப்பட்டது. சிக்கலான வழித்தடத்தில் அமைந்துள்ள இந்த சிகரத்துக்கு நிமாஸ் குழுவினர், வழிகாட்டிகளின் உதவியின்றி சென்றடைந்தனர்.
கொவிட் கட்டுப்பாடுகள் மற்றும் மோசமான காலநிலைகளுக்கு இடையிலும், சாகச பயணத்தை வெற்றிகரமாக முடித்த நிமாஸ் குழுவினரை பாராட்டிய பாதுகாப்புத்துறை அமைச்சர், இது போன்ற சாகச பயணங்கள், இளைஞர்கள் இடையே சாகசம் மற்றும் தேசபக்தியை ஊக்குவிக்கும் என்றார்.
நாட்டின் ராணுவம் மற்றும் பாதுகாப்பை பலப்படுத்துவதில், இதுபோன்ற சம்பவங்கள் முக்கிய பங்காற்றும் என அவர் வலியுறுத்தினார்.
இதுபோன்ற மலையேறும் நடவடிக்கைகளை ஊக்குவிக்க வேண்டும் என்றும், இதில் பொது மக்களின் ஈடுபாட்டையும் அதிகரிக்க வேண்டும் என அவர் ஆலோசனை கூறினார். இது சுற்றுலா, வேலைவாய்ப்பு, அறிவை வளர்த்தல், பொருளாதாரத்தை வலுப்படுத்துதல் ஆகியவற்றில் முக்கிய பங்காற்ற முடியும் என அவர் கூறினார்.
இந்த முயற்சிகளில், மத்திய அரசு, முடிந்த அளவு அனைத்து உதவிகளையும் அளிக்கும் என அவர் உறுதியளித்தார்.
குன் சிகரத்துக்கு சென்ற நிமாஸ் குழுவினருக்கு சான்றிதழ்கள் வழங்கி, பாதுகாப்புத்துறை அமைச்சர் வாழ்த்து தெரிவித்தார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1756406
பஞ்சாயத்து ராஜ் அமைச்சகம்
ஸ்வாமித்வா திட்டத்தின் நிலை: தமிழ்நாடு குறித்த விவரங்கள்
நாடாளுமன்றத்தின் மாநிலங்களவையில் கேள்வி ஒன்றுக்கு இன்று எழுத்துப்பூர்வமாக பதில் அளித்த மத்திய பஞ்சாயத்து ராஜ் இணை அமைச்சர் திரு. கபில் மோரேஷ்வர் படீல் கீழ்காணும் தகவல்களை வழங்கினார்.
கிராமப்புற பகுதிகளில் மேம்பட்ட தொழில்நுட்பத்தை பயன்படுத்தி ஆய்வு செய்து வரைபடமிடுதலுக்கான மத்திய திட்டமான ஸ்வாமித்வா, 2020-21-ம் நிதியாண்டில் தொடங்கப்பட்டது. கிராமங்களில் உள்ள வீடுகளின் உரிமையாளர்களுக்கு சொத்து அட்டைகள்/ஆவணங்கள் வழங்குவதன் மூலம் சொத்துக்கான உரிமையை வழங்குவதை இது நோக்கமாகக் கொண்டுள்ளது.
பஞ்சாயத்துராஜ் அமைச்சகம், இந்திய ஆய்வு அமைப்பு, மாநில வருவாய் துறை, மாநில பஞ்சாயத்துராஜ் துறை, மற்றும் தேசிய தகவல் மையம் ஆகியவை இணைந்து இத்திட்டத்தை செயல்படுத்துகின்றன. இத்திட்டத்திற்காக இதுவரை 29 மாநிலங்கள் சர்வே ஆஃப் இந்தியா எனப்படும் இந்திய ஆய்வு அமைப்புடன் புரிந்துணர்வு ஒப்பந்தத்தில் கையெழுத்திட்டுள்ளன.
நாடு முழுவதும் 103,644 கிராமங்களில் ட்ரோன் விமானங்கள் இயக்கப்பட்டு, 28,072 கிராமங்களில் 36,56,173 எண்ணிக்கையிலான சொத்து அட்டைகள் வழங்கப்பட்டுள்ளன.
தமிழ்நாட்டில் 2 கிராமங்களிலும், புதுச்சேரியில் 19 கிராமங்களிலும் இத்திட்டத்தின் கீழ் ட்ரோன் விமானங்கள் இயக்கப்பட்டுள்ளன.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1796817
அறிவியல் மற்றும் தொழில்நுட்பத்துறை
நெல்லின் நோய் எதிர்ப்பு சக்தியை அதிகரிப்பதற்காக தடுப்பு மருந்து
நெல்லுக்கான நோய் எதிர்ப்பு சக்தியை அதிகரிப்பதன் மூலம் பயிர் நஷ்டத்தை நோக்கி நாம் முன்னேறிக் கொண்டிருக்கிறோம்.
நெற்பயிரை தாக்கி நோயை உண்டாக்கும் சூ  என்னும் கிருமியை எதிர்கொள்ளக் கூடிய செயல்முறைகளை விஞ்ஞானி ஒருவரின் தலைமையிலான குழு வகுத்து வருகிறது.
இந்திய அரசின் அறிவியல் மற்றும் தொழில்நுட்பத் துறையின் ஆசிரியர்களுக்கான ஊக்கப் பரிசை வென்றவரான ஹைதராபாத்தில் உள்ள உஸ்மானியா பல்கலைக்கழகத்தின் தாவர மூலக்கூறு உயிரியல் மையத்தில் பணிபுரியும் டாக்டர் தயி லாவண்யாவும் அவரது ஆய்வுக் குழுவும் இதில் ஈடுபட்டு வருகின்றனர்.
நெற்பயிரின் நோய் எதிர்ப்பு சக்தியை அதிகரித்து கிருமிகளின் தாக்குதலில் இருந்து அதை பாதுகாக்கும் தடுப்பு மருந்தை இவர்கள் உருவாக்கி வருகின்றனர்.
மேலும் தகவல்களுக்கு டாக்டர் தயி லாவண்யாவை tayi.lavanya3[at]gmail[dot]com என்னும் மின்னஞ்சல் முகவரியில் தொடர்பு கொள்ளலாம். அல்லது, இந்த செய்தி குறிப்பை ஆங்கிலத்தில் இங்கே படிக்கவும்: https://pib.gov.in/PressReleasePage.aspx?PRID=1661596
மின்னணு மற்றும் தகவல் தொழில்நுட்பம்
மின்னணுவியல் மற்றும் தகவல் தொழில்நுட்பத் துறையில் இந்தியா அடைந்துள்ள மாபெரும் முன்னேற்றங்கள் குறித்து பிரதமர் திரு. நரேந்திர மோடி ஆற்றிய 77-வது சுதந்திர தின உரையில் இடம்பெற்ற முக்கிய அம்சங்கள்
77-வது சுதந்திர தின நன்னாளில் பிரதமர் திரு. நரேந்திர மோடி புதுதில்லியில் உள்ள செங்கோட்டையில் இருந்து நாட்டு மக்களுக்கு உரையாற்றினார். இந்த அற்புதமான பயணத்தில் பெருமைமிக்க தேசம் அடைந்துள்ள குறிப்பிடத்தக்க சாதனைகளுடன், கடந்த தசாப்தத்தில் தொழில்நுட்பத்துறை எவ்வாறு முற்றிலுமாக மாற்றப்பட்டுள்ளது என்பது பற்றியும் அவர் பேசினார். டிஜிட்டல் முறையில் அதிகாரமளிக்கப்பட்ட இந்தியாவின் முக்கியத்துவத்தையும் அவர் எடுத்துரைத்தார்.
- அரசின் கொள்கைகள் நாட்டின் இளைஞர்களுக்கு ஆதரவை வழங்குவதாகவும், அவற்றின் வலிமை உலகின் மூன்றாவது பெரிய ஸ்டார்ட்அப் சூழல் அமைப்பாக மாற இந்தியாவிற்கு உதவியதாகவும் பிரதமர் திரு. நரேந்திர மோடி தமது உரையில், எடுத்துரைத்தார்.
- இந்தியாவில் டிஜிட்டல் கண்டுபிடிப்புகளை வலியுறுத்திய, திரு நரேந்திர மோடி, இந்தியாவின் டிஜிட்டல் துறையில் ஏற்பட்டுள்ள குறிப்பிடத்தக்க மாற்றத்தையும், 2-ம் நிலை மற்றும் 3-ம் நிலை நகரங்களில் டிஜிட்டல் இந்தியாவின் வெற்றியையும் அவர் எடுத்துரைத்தார்.
- ஜி20 உச்சிமாநாட்டிற்காக அண்மையில் பாலி சென்றிருந்தபோது, டிஜிட்டல் இந்தியா வெற்றிக் கதையின் நுணுக்கங்கள் குறித்து உலகத் தலைவர்கள் தம்மிடம் கேள்வி எழுப்பியதாக பிரதமர் திரு. நரேந்திர மோடி குறிப்பிட்டார். “கடந்த ஆண்டு பாலியில் நடைபெற்ற ஜி20 உச்சி மாநாட்டில் வளர்ந்த நாடுகள் உட்பட அனைவரும் டிஜிட்டல் பொதுக்கட்டமைப்பின் வெற்றியை அறிய விரும்பினர். இந்தியா என்ன செய்தாலும் அது மும்பை, தில்லி மற்றும் கொல்கத்தாவில் மட்டுமின்றி, 2-ம் நிலை மற்றும் 3-ம் நிலை நகரங்களிலும் இளைஞர்கள் பல்வேறு துறைகளில் நிறைய தாக்கத்தை ஏற்படுத்துகிறார்கள் என்று நான் கூறினேன்... இந்தியாவின் மிகச்சிறிய நகரங்களிலும்... அதேபோல் கிராமங்களிலும் கூட, நம்பிக்கையின் தைரியம் உள்ளது..." என்று செய்தி முகமை ஒன்று கூறியதை அவர் மேற்கோள்காட்டினார்.
- நவீனமயமாக்கலை நோக்கி இந்தியா பன்முகத் திறன்களுடன் முன்னேறி வருவதாக திரு. நரேந்திர மோடி எடுத்துரைத்தார். புதுப்பிக்கத்தக்க எரிசக்தி முதல் ஹைட்ரஜன் எரிசக்தி வரை இந்தியா முன்னேறி வருகிறது. விண்வெளியில் நமது திறன் அதிகரித்து வரும் நிலையில், ஆழ்கடல் பயணங்களில் நாம் விரைவாக வெற்றி கண்டு வருகிறோம் என்று கூறிய அவர், கிராமங்களில் அதிகரித்த இணையப் பரவல் முதல் குவாண்டம் கணினிகள் வரையிலான இந்தியாவின் முன்னேற்றத்தையும் எடுத்துரைத்தார்.
- எதிர்காலத்தை வடிவமைப்பதில் தொழில்நுட்பம் வகிக்கும் முக்கியப் பங்கினை அங்கீகரித்த பிரதமர், விண்வெளி முதல் ஆழ்கடல் பயணங்கள் வரையிலும், வந்தே பாரத் ரயில்கள், மின்சாரப் பேருந்துகள், மெட்ரோ ரயில்கள், இணையத்தைப் பெறும் கிராமங்கள், செமிகண்டக்டர் உற்பத்தி என நாம் ஒவ்வொரு துறையிலும் செயலாற்றி வருகிறோம் என்றார். இந்தியா தனது இலக்கை நோக்கி நகர்ந்து வருகிறது. எந்தத் திட்டங்களுக்கு இந்த அரசு அடிக்கல் நாட்டுகிறதோ, அந்தத் திட்டங்களை இதே அரசு தொடங்கிவைக்கிறது. நாங்கள் பெரியதையும், தொலைநோக்கையும் இலக்காகக் கொண்டுள்ளோம்.